壽方右史德順大琮生朝
作者：王邁
朝代：宋

paragraphs: 大哉天地仁，生意無盡藏。
芳春三月時，五陽正敷暢。
在卦則爲夬，澤下於天上。
篤生萬人英，出應蒼生望。
退然處鄉閭，溫恭加直諒。
萬頃波汪汪，一團和盎盎。
凜然立朝廷，讜論動旒纊。
張膽輸藎忠，頳顔斥庸妄。
寧爲鳳鳴陽，不作馬立仗。
玉皇笑點頭，諫疏堪屏障。
讒者何人斯，嚴科欲監謗。
綱常盡斁淪，天日忍欺誑。
白璧汙蒼蠅，鳴珂辭翠閬。
膏屯施未光，幹蠱遂高尚。
郭外新結廬，野色耽虛曠。
積書遺兒孫，開斝延輩行。
及此紱麟旦，仙壺敞方丈。
台宿煥祥輝，矞雲賓景貺。
有客前稱觥，致詞太豪放。
海內今何時，四面波濤漲。
督府冊元戎，廟坐轅門帳。
妖氛不能清，惻焉頼汝將。
都堂留一老，手携靈壽杖。
顛危不能扶，又焉用彼相。
時流忌生語，相顧效啞瘴。
回首憶端平，芳菲僅一餉。
大號正揚庭，一陰敢陽抗。
治少亂日多，古今同證狀。
公抱葵藿心，未忘太陽向。
天運有推移，陰陽迭摩盪。
夬進則爲乾，羣龍神氣王。
公主善類盟，任重在力量。
周道當中興，方叔猶必壯。
松茂宜栢悅，呂鳴因律唱。
喚起矍鑠翁，吾軍亦可張。
壺山獻寶熏，壽水足醇釀。
一瓣虬吐烟，一吸鯨吞浪。
壽公乃壽國，他語徒冗長。
玉鼎願精調，金甌保無恙。